Broj: 711-I-536-P-65-20/21-05-12

Zagreb, 26. veljače 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu** **dužnosnice Sandre Švaljek, zamjenice guvernera Hrvatske narodne banke i zamjenice gradonačelnika Grada Zagreba od 10. lipnja 2013. do 27. ožujka 2015.,** pokrenutom Odlukom Povjerenstva broj: Broj: 711-I-1729-P-65/20-02-12 na 117. sjednici, održanoj 26. veljače 2021., donosi sljedeću:

**ODLUKU**

1. **Istovremenim primanjem plaće za obnašanje dužnosti zamjenice gradonačelnika Grada Zagreba i primanjem prigodnih nagrada do propisanog iznosa (božićnica, naknada za godišnji odmor i sl.) te dar djetetu do 15. godine starosti i ostalih primitaka koji se isplaćuju uz plaću, i to u 2014. u iznosu od 1.500,00 kn i 600,00 kn, dužnosnica Sandra Švaljek, zamjenica guvernera Hrvatske narodne banke i zamjenica gradonačelnika Grada Zagreba od 10. lipnja 2013. do 27. ožujka 2015., počinila je povredu članka 7. točke d) ZSSI-a.**
2. **Za povredu ZSSI-a, opisanu pod točkom I. ove izreke, dužnosnici Sandri Švaljek izriče se sankcija iz članka 42. stavka 1. podstavka 1. ZSSI-a, opomena.**
3. **Postupak za odlučivanje o sukobu interesa protiv dužnosnice Sandre Švaljek, zamjenice guvernera Hrvatske narodne banke, u odnosu na istovremeno primanje plaće za profesionalno obnašanje navedene dužnosti i primanje božićnice u 2018., u iznosu od 700,00 kn, te u 2019., u iznosu od 700,00 kn, neće se pokrenuti, s obzirom da navedena primanja, slijedom odredbi članka 67. Zakona o Hrvatskoj narodnoj banci („Narodne novine“, broj: 75/08., 54/13. i 47/20.), ne predstavljaju dodatnu naknadu za poslove obnašanja navedene javne dužnosti.**

Obrazloženje

Povjerenstvo je na 102. sjednici, održanoj dana 15. listopada 2020., pokrenulo postupak za odlučivanje o sukobu interesa protiv dužnosnice Sandre Švaljek, zamjenice guvernera Hrvatske narodne banke i zamjenice gradonačelnika Grada Zagreba od 10. lipnja 2013. do 27. ožujka 2015, zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti zamjenice gradonačelnika Grada Zagreba, kao i dužnosti zamjenice guvernera Hrvatske narodne banke te primitka prigodnih nagrada do propisanog iznosa (božićnica, naknada za godišnji odmor i sl.), dar djetetu do 15. godine starosti te ostalih primitaka koji se isplaćuju uz plaću i to u 2014. u iznosu od 1.500,00 kn i 600,00 kn, u 2018. u iznosu od 1.950,00 kn i u 2019. u iznosu od 700,00 kn.

Na Odluku o pokretanju postupka dužnosnica se očitovala se 9. prosinca 2020. te je u očitovanju navela kako slijedi u nastavku.

Prema očitovanju Grada Zagreba, Gradski ured za financije isplate božićnice, regresa te dara za djecu izvršavao je temeljem dobivenih podataka iz kadrovske službe o zaposlenima koji ostvaruju pravo na isplatu, a u skladu s odredbama kolektivnog ugovora (Kolektivni ugovor za službenike i namještenike u gradskim upravnim tijelima Grada Zagreba objavljenom u Službenom glasniku Grada Zagreba br. 17/2014.). Pravna osnova za ove isplate je, prema navodima Grada Zagreba, bila da je člankom 90.a Zakona o lokalnoj i područnoj (regionalnoj) samoupravi (Narodne novine 33/01, 60/01, 129/05, 109/07, 125/08, 36/09, 36/09, 150/11, 144/12, 19/13-pročišćeni tekst i 137/15) bilo propisano, između ostalog, da općinski načelnici, gradonačelnici, župani i njihovi zamjenici za vrijeme profesionalnog obavljanja dužnosti ostvaruju pravo na plaću, kao i druga prava iz rada. Slijedom toga, dužnosnica navodi, da je gradonačelniku i zamjenici gradonačelnika Grada Zagreba isplaćivan regres i božićnica.

Grad Zagreb je također u svom očitovanju naveo da od primitka Upute Ministarstva uprave, u 2016.-oj godini gradonačelniku i zamjenicima gradonačelnika Grada Zagreba nisu isplaćeni regres i božićnica. Iz predmetne Upute Ministarstva uprave KLASA: 023-01/15-01/167, URBROJ: 515-02-02/1-15-1 od 10. lipnja 2015. koju dostavlja u privitku ovog očitovanja, navodi da je vidljivo da je Ministarstvo ovim dopisom izvijestilo Grad Zagreb, između ostaloga, i o presudi Visokog upravnog suda u postupku ocjene zakonitosti općeg akta prema zahtjevu Ministarstva uprave, u kojem je sud izrazio stajalište da izabrani dužnosnici jedinica lokalne i područne (regionalne) samouprave nisu službenici niti zasnivaju radni odnos te da se na iste ne primjenjuje Zakon o službenicima i namještenicima u lokalnoj i područnoj (regionalnoj) samoupravi ili pravila radnog prava. Ministarstvo je također ovim dopisom ukazalo svim jedinicama lokalne i područne (regionalne) samouprave na nužnost usklađivanja općih akata do 30. rujna 2015. godine.

Dužnosnica navodi kako je iz svega navedenog razvidno da joj je Grad Zagreb navedene iznose isplatio prije donošenja Upute o postupanju koja se odnosi na uređivanje prava općinskih načelnika, gradonačelnika, župana i njihovih zamjenika koju je Ministarstvo uprave, Uprava za politički sustav, državnu upravu te lokalnu i područnu (regionalnu) samoupravu dostavilo Uredima državne uprave u županijama, slijedom čega zaključuje da je postupanje stručnih službi Grada Zagreba do tada bilo ispravno i utemeljeno na propisima.

Opreza radi navodi da, a ukoliko bi ovo Povjerenstvo zauzelo stav kojim dovodi u sumnju pravnu osnovu na ove isplate prije zaprimanja predmetne upute Ministarstva, do donošenja ove Upute nije imala nikakvog razloga posumnjati u zakonitost i ispravnost postupanja stručnih službi Grada Zagreba, koje su postupale jednako u odnosu na sve dužnosnike u Gradu Zagrebu te koje su za svoje postupanje imali i pozivali se na odgovarajuću pravnu osnovu temeljem koje su ove isplate vršili.

U odnosu na isplatu u 2018. navodi da U vremenu kada joj je Ekonomski institut, Zagreb izvršio isplatu regresa u iznosu od 1.250,00 kuna, nije bila dužnosnica u smislu odredbi ZSSI-a.

Nadalje, prema očitovanju koje je Hrvatska narodna banka izradila i dostavila na upit Povjerenstva, a vezano uz isplate za vrijeme mandata u Hrvatskoj narodnoj banci, ističe da su joj navedeni iznosi isplaćivani na temelju odredbe članka 67. stavka 1. Zakona o Hrvatskoj narodnoj banci ("Narodne novine" broj 75/08, 54/13, dalje: Zakon o Hrvatskoj narodnoj banci), te na temelju općih akata Hrvatske narodne banke koje je donio guverner Hrvatske narodne banke.

Upućuje na odredbu članka 67. stavka 1. Zakona o Hrvatskoj narodnoj banci („Narodne novine“ broj 75/08, 54/13, 47/20, dalje u tekstu: ZHNB) kojim je propisano:

"Za vrijeme obnašanja dužnosti guverner, zamjenik guvernera i viceguverneri Hrvatske narodne banke imaju pravo na plaću te ostala materijalna i druga prava iz radnog odnosa u skladu s općim aktima Hrvatske narodne banke".

S tim u vezi ističe da je kao zamjenica guvernera Hrvatske narodne banke zaposlenik u radnom odnosu na neodređeno vrijeme u Hrvatskoj narodnoj banci sukladno stavku 1. članku 82. ZHNB-a kojim je propisano:

"(1) Članovi Savjeta Hrvatske narodne banke moraju biti zaposleni u Hrvatskoj narodnoj banci s punim radnim vremenom.".

Dakle, sva materijalna prava, uključujući i pravo na prigodne isplate (kao što je božićnica) odnose se i na članove Savjeta Hrvatske narodne banke, odnosno na guvernera Hrvatske narodne banke, zamjenika guvernera i viceguvernere, zaključuje.

Nadalje, upućuje da je guverner Hrvatske narodne banke donio Odluku, O. br.: 346-020/11-18/BV od 21.11.2018., na temelju koje je zaposlenicima Hrvatske narodne banke povodom blagdana isplaćen neto iznos od 700,00 kn u 2018. godini, kao i Odluku, O.br.: 308-020/11-19/BV od 19.11.2019., na temelju koje je zaposlenicima Hrvatske narodne banke isplaćen neto iznos od 700,00 kn u 2019. godini.

Guverner Hrvatske narodne banke donosi akte iz svoje nadležnosti, pa tako i opće akte kojima se utvrđuju prava, obveze i odgovornosti zaposlenika Hrvatske narodne banke, samostalno na temelju članka 43. Zakona o Hrvatskoj narodnoj banci, odnosno nakon donošenja posljednjih izmjena i dopuna Zakona o Hrvatskoj narodnoj banci na temelju članka 43. stavka 2 ZHNB-a i odredbe članka 10. st. 2. Statuta Hrvatske narodne banke.

Na kraju, radi otklanjanja svake dvojbe u zakonitost i osnovanost navedenih isplata ističe da ove isplate ne predstavljaju bilo kakav oblik dodatne naknade za poslove obnašanja javnih dužnosti, već samo i isključivo pravo koje joj pripada kao zaposlenici Hrvatske narodne banke, a koje pravo na isti način pripada svim njenim zaposlenicima.

Člankom 3. stavkom 1. točkom 28. ZSSI-a propisano je da su gradonačelnik Grada Zagreba i njegovi zamjenici dužnosnici u smislu navedenog Zakona, dok je člankom 3. stavkom 1. točkom 13. ZSSI-a propisano da su guverner, zamjenik guvernera i viceguverner Hrvatske narodne banke dužnosnici u smislu navedenog Zakona, stoga je i Sandra Švaljek povodom obnašanja dužnosti zamjenice gradonačelnika Grada Zagreba u razdoblju 2013. – 2015., kao i temeljem trenutnog obnašanja dužnosti zamjenice guvernera Hrvatske narodne banka, koju dužnost obnaša od 18. srpnja 2018., obvezna postupati sukladno odredbama tog Zakona.

Člankom 5. stavkom 2. ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju stavka 4. istog članka, podnositelju prijave jamči se zaštita anonimnosti.

Uvidom u podnesena izvješća o imovinskom stanju dužnosnika utvrđeno je da je dužnosnica Sandra Švaljek Povjerenstvu podnijela sljedeća izvješća o imovinskom stanju: dana 11. svibnja 2015. povodom prestanka obnašanja dužnosti, 14. kolovoza 2018. povodom stupanja na dužnost i 16. veljače 2020. povodom promjene. U svim navedenim izvješćima navela je da dužnost obnaša profesionalno.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Prilikom administrativne provjere izvješća o imovinskom stanju dužnosnika utvrđeno je da je dužnosnica u 2014., 2018. i 2019. primila dodatnu naknadu za poslove obnašanja javnih dužnosti, i to prigodne nagrade do propisanog iznosa te dar djetetu do 15. godine starosti.

Uvidom u podatke Informacijskog sustava Porezne uprave koji je izvršen na temelju dodijeljenog ovlaštenja, utvrđeno je da je dužnosnica pored plaće za obnašanje dužnosti zamjenice gradonačelnika u 2014. ostvarila i dodatne naknade, odnosno da joj je pored plaće u 2014. isplaćen iznos od 1.500,00 kn pod brojem oznake primitka 22, te iznos od 600,00 kn pod brojem oznake primitka 21. U 2018. joj je pored plaće isplaćen iznos od 1.950,00 kn pod brojem oznake primitka 22, a u 2019. iznos od 700,00 kn pod brojem oznake primitka 22. Oznaka primitka broj 21 označava ostale primitke koji se isplaćuju uz plaću, a oznaka primitka broj 22 označava prigodne nagrade do propisanog iznosa (božićnica, naknada za godišnji odmor i sl.) za tekuće porezno razdoblje.

Člankom 7. točkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti.

Člankom 90.a stavcima 1. i 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60701., 129/05., 109/07., 125/08., 36/09., 150/11., 144/12., 19/13. i 137/15.) propisano je da općinski načelnik, gradonačelnik, župan i njihovi zamjenici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću i druga prava iz rada, a vrijeme obavljanja dužnosti uračunava im se u staž osiguranja, dok osobe koje dužnost obavljaju volonterski imaju pravo na naknadu za rad. Stavkom 3. istog članka propisano je da se mjerila za određivanje plaće, odnosno naknade za rad, kao i druga prava vezana za profesionalno obnašanje dužnosti općinskog načelnika, gradonačelnika, odnosno župana i njihovih zamjenika određuju posebnim zakonom. Člankom 3. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10.) propisano je da osnovicu i koeficijente za obračun plaće župana, gradonačelnika i općinskih načelnika i njihovih zamjenika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnost, na prijedlog župana, gradonačelnika, odnosno općinskog načelnika.

U uputi Ministarstva uprave od 10. lipnja 2015., upućenoj županijama, gradovima i općinama, putem Ureda državne uprave u županijama te Gradu Zagrebu putem Stručne službe gradonačelnika, navodi se da važeći zakoni koji uređuju prava, obveze i odgovornosti lokalnih dužnosnika, osim prava na plaću i staž osiguranja, odnosno naknadu za rad ako dužnost obavljaju volonterski, ne propisuju druga prava lokalnih dužnosnika. Ministarstvo uprave pojašnjava da navedena prava dužnosnika koji dužnost obnašaju na lokalnoj razini proizlaze iz izbora istih osoba na dužnost u jedinici lokalne samouprave, a ne iz službeničkog statusa.

Slijedom navedenog, Ministarstvo uprave je u uputi za postupanje od 10. lipnja 2015. ukazalo svim jedinicama lokalne i područne (regionalne) samouprave na nužnost usklađivanja općih akata kojima se uređuju prava općinskih načelnika, gradonačelnika, župana i njihovih zamjenika s odredbama Zakona o lokalnoj i područnoj (regionalnoj ) samoupravi i Zakona o plaćama u lokalnoj i područnoj (regionalnoj) samoupravi te naložilo usklađivanje istih najkasnije do 30. rujna 2015.

S obzirom da je gore navedene novčane iznose dužnosnica tijekom 2014. primala povodom obnašanja dužnosti zamjenice gradonačelnika Grada Zagreba, Povjerenstvo tumači kako navedene naknade predstavljaju dodatne naknade za poslove obnašanja javnih dužnosti čije primanje je ZSSI-om zabranjeno. Stoga je dužnosnica Sandra Švaljek primanjem navedenih isplata istovremeno uz primanje plaće za obnašanje dužnosti zamjenice gradonačelnika počinila povredu članka 7. točke d) ZSSI-a.

Povjerenstvo napominje kako na postojanje povrede članka 7. točke d) ZSSI-a, počinjene u razdoblju 2014., ne utječe okolnost što je Ministarstvo uprave tek u Uputi za postupanje od 10. lipnja 2015., upućenoj svim općinama, gradovima i županijama, dalo tumačenje po kojem dužnosnicima koji dužnost obnašaju u jedinicama lokalne i područne (regionalne) samouprave, ne pripada pravo na bilo kakve dodatke na plaću, kao niti druga materijalna prava koja ostvaruju službenici i namještenici na temelju radnog odnosa, pa im tako ne pripada ni pravo na regres ili božićnicu. Naime, Povjerenstvo u predmetnom postupku utvrđuje povrede odredbi ZSSI-a, neovisno o tome predstavlja li postupanje dužnosnika ujedno i povredu odredbi nekog drugog Zakona. Tumačenje odredbi Zakona o lokalnoj i područnoj (regionalnoj) samoupravi i Zakona o plaćama u lokalnoj i područnoj (regionalnoj) samoupravi od strane Ministarstva uprave, samo dodatno potvrđuje stajalište Povjerenstva o nedozvoljenosti primanja navedenih naknada.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 43. propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

Povjerenstvo prilikom odmjeravanja sankcije uzima u obzir činjenicu da se radi o isplatama naknada izvršenih samo jedne godine. Uzevši u obzir navedeno, Povjerenstvo smatra kako je za isplate, koje su bile prije davanja mišljenja Ministarstva uprave, bilo opravdano izreći sankciju opomene.

Slijedom navedenog odlučeno je kao što je to navedeno u točki I i II izreke ovoga akta.

S obzirom da je iz provjere podataka povodom podnesenih izvješća o imovinskom stanju dužnosnice Sandre Švaljek proizlazilo da su dužnosnici istovremeno uz primanje plaće za obnašanje dužnosti zamjenice guvernera HNB-a isplaćene i prigodne naknade do popisanog iznosa odnosno drugi primici koji se isplaćuju uz plaću, Povjerenstvo je u predmetnom postupku utvrđivalo predstavljaju li primici tih iznosa moguću povredu članka 7. podstavka d) ZSSI-a.

Člankom 67. stavkom 1. Zakona o Hrvatskoj narodnoj banci („Narodne novine“ broj: 75/08.), koji je donesen 2008.g., propisano je da za vrijeme obnašanja dužnosti guverner, zamjenik guvernera i viceguverneri Hrvatske narodne banke imaju pravo na plaću te ostala materijalna i druga prava iz radnog odnosa u skladu s općim aktima Hrvatske narodne banke. Stavkom 2. istog članka propisano je da se na prava i obveze guvernera, zamjenika guvernera i viceguvernera Hrvatske narodne banke, koji nisu utvrđeni ovim Zakonom ili Statutom Hrvatske narodne banke, primjenjuje Zakon o sprječavanju sukoba interesa u obnašanju javnih dužnosti.

Člankom 23. Statuta HNB-a propisano je da o pravima i obvezama zaposlenika Hrvatske narodne banke iz radnog odnosa i u vezi s radnim odnosom odlučuje guverner Hrvatske narodne banke. Prava i obveze iz radnog odnosa guvernera, zamjenika guvernera i viceguvernera uređuju se ugovorom o radu u skladu sa Zakonom o radu, Zakonom o Hrvatskoj narodnoj banci, ovim Statutom i općim aktima Hrvatske narodne banke. Plaća guvernera, zamjenika guvernera i viceguvernera određuje se općim aktom kojim se određuju plaće zaposlenika Hrvatske narodne banke.

Odlukama guvernera HNB-a, broj O.br. 346-020/11-18/BV od 21. studenog 2018.g. i broj O.br. 308-020/11-19/BV od 19. studenog 2019.g., odlučeno je da će se povodom predstojećih blagdana svakom zaposleniku HNB-a isplatiti neto iznos od 700,00 kn.

Slijedom gore navedenog, Povjerenstvo utvrđuje kako je Zakonom o HNB-u izričito propisano kako guverner, zamjenik guvernera i viceguverneri Hrvatske narodne banke za vrijeme obnašanja dužnosti imaju pravo na plaću te ostala materijalna i druga prava iz radnog odnosa, u skladu s općim aktima HNB-a te da se na prava i obveze guvernera, zamjenika guvernera i viceguvernera Hrvatske narodne banke, koji nisu utvrđeni navedenim Zakonom ili Statutom HNB-a, primjenjuje Zakon o sprječavanju sukoba interesa u obnašanju javnih dužnosti, odnosno ZSSI. U tom smislu odredbe Zakona o HNB-u su, u ovom dijelu, lex specialis u odnosu na odredbe ZSSI-a te imaju prednost u primjeni. S obzirom da je člankom 23. Statuta HNB-a propisano da o pravima i obvezama zaposlenika Hrvatske narodne banke iz radnog odnosa i u vezi s radnim odnosom odlučuje guverner Hrvatske narodne banke, Povjerenstvo zaključuje kako se primanje prigodnih naknada, u vidu božićnica, po odluci guvernera HNB-a, donesenoj na temelju Statuta HNB-a, ne smatra zabranjenim primanjem dodatnih naknada za poslove obnašanja dužnosti viceguvernera HNB-a.

Povjerenstvo pritom ističe kako je u vrijeme donošenja Zakona o HNB-u 2008. bio na snazi Zakon o sprječavanju sukoba interesa u obnašanju javnih dužnosti („Narodne novine“, broj: 163/03., 94/04., 48/05., 141/06., 60/08.), koji je u članku 6. propisivao zabranjena djelovanja dužnosnika. Podstavkom d) navedenog članka bilo je propisano da je dužnosnicima zabranjeno primiti dodatnu naknadu za poslove obnašanja javnih dužnosti. Stupanjem na snagu ZSSI-a 2011. prestao je važiti Zakon o sprječavanju sukoba interesa u obnašanju javnih dužnosti, ali je novi ZSSI u članku 7. podstavku d) propisivao predmetnu zabranu na jednak način kao i ranije važeći Zakon. Stoga Povjerenstvo utvrđuje kako se odredba članka 67. Zakona o HNB-u, koja je na snazi ostala nepromijenjena od 2008. do danas, može na odgovarajući način primjenjivati, bez obzira što se ista referira na Zakon koji je prestao važiti 2011.

Slijedom navedenog, istovremeno primanje plaće za profesionalno obnašanje dužnosti zamjenice guvernera Hrvatske narodne banke i primanje božićnice ne predstavlja povredu članka 7 podstavka d) ZSSI-a, obzirom da isplata božićnice, slijedom odredbi članka 67. Zakona o Hrvatskoj narodnoj banci i gore navedenog, ne predstavlja dodatnu naknadu za poslove obnašanja navedene javne dužnosti.

Povjerenstvo je stoga donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Sandra Švaljek, elektroničkom dostavom
2. Objava na internetskoj stranici Povjerenstva
3. Pismohrana